**20 май.**

**Арбаг1 къо.**

**Дарсил тема:**

**Абут1алиб Гъапуров**

**(1884-1974)**

**КВЕШЛЪИЯЛЪЕ КВЕШЛЪИ**

«Лъимал гьеч1ев дун пакъир

Гьанже лъица хьихьулев.

Заманги хъах1лъун бугин,

Дунги вугин херлъулев.

Хинк1ил ургьел гьабизе

Гьанже ккана дун гъарим...»

Гьал пикрабазда вуго

Нуц1ик1алт1а ч1ун Карим.

«Гъажилт1а хулжалги ран,

Хазабила гьаризе.

Гьал росабалъ бечедал

Рукъзал руго ратизе.

Гьаб т1ут1ураб рет1елгун,

Нуц1ихъ ч1ун дун вихьидал,

Бегьула лъицаниги

Квер кьезе садакъадал».

Арав гьав нилъер гьудул,

Гьавугьинан, рик1к1аде.

Гьале цо росу буго

Буц1ц1ун сахал ахазде.

Бечедаб бугин ккола

Гьазул гьаб росуяли.

Ваккизин кинал чаг1и

Гьадазул ругеяли.

 «Льик1лъи гьабуралазе

Лъик1лъи буго батизе;

Квешлъи гьабуралазе

Квешлъи буго батизе».

Гьал раг1аби абула

Гьарулелъул мискинас,

Кьураб жо баркалагун

Босула гьав пуланас.

Гьале к1удияб каву

Кутакалда ч1ух1араб.

Ч1валадай гьаниб гьаракь,

Гьардухъан нахъе ч1вараб.

Азбаралъуб х1алхьуда

Х1амаг1анаб гьве буго.

Рагьараб цагъург1анаб,

Цаби гьеч1еб к1ал буго.

Бегасул бика йиго

Борхатаб рагъиялда,

Гьалъул рак1 релъун буго

Гьас рик1к1унеб жоялда.

Дие квешлъи гьабизе

Лъидайин гьеб к1олебан

Рак1алде ккун, чед кьола,

Гьалъ загьруги гъорлъе бан.

Чед абуни тамахаб

Гlaзухъах1аб бугоан,

ГIоpцlapaв чиясулцин,

Бихьани, хьул лъелаан.

Барахщун гьас гьебсаг1ат

Гьеб кванач1ого тана,

Рокъобе босаниги,

Свариларин бахчана.

Чанги рокъове щвана

Щарг1адаб магжил херав,

Разиго нахъ вусана

Гьав, гьаб росулъе щварав.

Кибеялиго щведал.

Цо иццухъ г1одов ч1ч1ана,

ГIодойг1анаб свердиялъ

Свакан вук1ин бич1ч1ана.

Цинги къвач1аги ч1ехьон,

Ч1аразеян лъугьана,

Лълъура-зури, мазаби

Рат1а гьаризе вана.

Лъик1аб хулжинибги лъун,

К1ал бухьинин вук1ана;

Бак1арараб давлагун

Нахъ вуссинин вук1ана.

Цинт1аго гьеб иццухъе

Щола лъабго рек1арав,

Рат1лид къач1ай гуребги

Бакълъун ярагъ кунч1арав.

Кьолол къвалалги чучун,

Чуял эркен гьарула,

К1алдираялги рахъун,

Г1урччинхарде риччала.

Ц1ерг1анги ц1орораб лъим

Чвахулеб буго гьаниб.

Бер щолареб г1урччинаб

Г1урдаллъи буго гьаниб.

Гьаз гьекъезе г1аракъи

Къват1иб бахъулеб буго.

Лъабалго рохалида

Релъун рещт1унел руго.

Гьаз гьардухъанасеги

Махсараби гьарула.

Жидер росулъан гурищ

Вач1уневан гьикъула.

Росулъан бугеб ц1ияб

Хабар лъазе бокьула.

Хвелищ, г1елищ, щиб бугеб

Добайилан ц1ехола.

Гьардухъанас борхун т1ил

Цо рахъалде бит1ана,

Доба бугеб росулъан

Вилълъанилан бицана.

Бечедаб росу бугин

Доб росуян абуна.

Г1адамал лъик1ал ругин

Добайилан к1алъана.

Рек1аразул цоялас

Цаби рихьун абула,

Бахъея дур бечелъи

Бихьизеян хьимула.

Гьекьелги нижехъ буго,

Яванги камиларо,

Кинго чед бекулареб

Кванил т1аг1ам кьоларо.

Херав чияс рачуна

Чалил кескал церег1ан.

«Гьадаб цо хъах1аб рекел

Баккея гьанибег1ан.

Гьелъухь дуйго г1абаси

Босея дихъа нахъе.

Лъалеб бугилан кколин

Дида гьаб чед рек1ехъе».

Гьал гьекъана, кванана,

Кепалда ах1делаго.

Хъалиманалги ц1ана,

Ц1адуй к1к1уй рехулаго.

Дагьаб заман иналде

Унел руго гьал щапун.

Абадияб макьида

Кьижун ккана гьал къанщун.

Гьекъелги квенги буго

Квербац1ц1алда т1ад хут1ун.

Хехал чуялги руго

ГIурччинхариде к1ут1ун.

Гьардухъан гIажаиблъун

ГIода-ворч1улев вуго,

Х1икматищ гьаб, балагьищ

Бич1ч1уларого вуго.

Гьазул хабар хех гьабун

Гьадаб росулъе щола,

Хвезеги хун, доб иццухъ

Гьал ругилан раг1ула.

Раг1арабго росдал халкъ

Хехго ахIуд бахъуна.

Цо-цо чуял лебалал

Чаг1и цере рач1уна.

Жаназабиги росун,

Росу буго буссунеб,

Данде яхъун бикаца

Буго гьезда гьикъулеб:

«Хун рач1унел чаг1и щал,

Кисаг1аги гьел кколел?

Лъица ч1варал, щиб ккараб,

Гьеч1ищ х1акъикъат лъалеб?»

 «Чияр яргьица ч1варал

Чаг1и килъер гьал гуро.

Гьелгун гьардухъан гурев,

Чи ватув раг1уларо.

Гьаз гьасухьа хъах1аб чед

Бичун босун раг1ула.

Гьеб кванараб мехалда,

Хал гьабе, хун раг1ула».

Т1урк1ана гьанже бика,

Буго канлъи босулеб,

Лъабго жаназа буго

Гьалъул рокъобе унеб.

Гьел лъабалго гьалъие

Васги, вацги, росгийин,

Цо ишалъ, сапаралде

Ун рук1арал чаг1ийин.

Пириялъ ч1варай г1адин

Ч1аралъуй йиго бика,

Жинцаго кьураб чедги

Цебе ч1ун йиго бика,

Дие квешлъи гьабизе

Лъидайин гьеб к1олебан»

Жинцаго абураб жо

Г1инда буго гьанже бан.

Йиччан те г1адаллъизе

Г1адалай бика гьанже;

Бакъги, моц1ги, ц1вабиги

Свана гьелъие гьанже.

Лъик1лъи гьабуралазе –

Лъик1лъи буго батизе.

Квешлъи гьабуралазе –

Квешлъи буго батизе.

***Буссинабуна Г1абасил Мах1амадица***

**Рич1ч1уларел раг1абазе баян:**

**1. Сваризе** – ц1акъго бакъвазе, къвак1изе.

**2. Г1одойг1анаб** - инжитаб, сурараб, къабих1аб, х1акъираб.

**3. Маза** - садакъаде щвараб бека-биххараб гьит1инаб жо.

**Суалал ва т1адкъаял.**

1. Кинал пикрабазда вук1арав херав Карим? Т1ехьалда гьеб бихьизабураб бак1 бате ва ц1але.

2. Гьарулеб мехалъ кинал раг1аби абулел рук1арал херас?

3. Гьел раг1аби щайдай рек1ее г1еч1о бечедай бикае? Щиб гьелъ гьабураб? Ургъе, кинаб г1илла гьелъие бук1ун батизе бегьулебали.

4. Херав гьардухъанасе кинал сипатал гьарун ругел поэтас?

5. Иццухъ рещтIиндал щал гьесде т1аде рач1арал?

6. Щиб гьез бичун босаб херасухъа?

7. Рек1арал хвеялъе г1илла щиб бук1араб?

8. Кинай г1аданлъун йихьулей нужеда ч1ух1арай бика?

9. А.Гъапуровасул нужеца ц1алараб кеч1алъул маргьуялда релъараб жо щиб бугеб?

10. Коч1ол роценалъул хал гьабе.